
PARLAMENTUL ROMÂNIEI

CAMERA DEPUTAŢILOR

	Comisia juridică, de  disciplină  şi imunităţi

Nr. 31/116/2008

	Comisia pentru drepturile omului,                            culte şi problemele  minorităţilor

 Nr.25/399/2009


BIROUL PERMANENT

AL

CAMEREI DEPUTAŢILOR
           Vă înaintăm alăturat RAPORTUL SUPLIMENTAR COMUN asupra Propunerii  legislative  privind statutul majorităţii cetăţenilor de naţionalitate română, trimisă spre dezbatere în fond, Comisiei juridice, de disciplină şi imunităţi şi Comisiei pentru drepturile omului, culte şi problemele minorităţilor naţionale  trimisă cu adresa nr. Pl-x 51 din 14 februarie 2007 şi  înregistrată cu nr.31/116, respectiv nr.25/84 din  15 februarie 2007.  
.  
            În raport de obiectul şi conţinutul său, propunerea legislativă face parte din categoria legilor organice.
PREŞEDINTE                                                PREŞEDINTE                                                                                                                                                                                                            

            Daniel Buda                                                    Nicolae PĂUN   



PARLAMENTUL  ROMÂNIEI
CAMERA DEPUTAŢILOR

	Comisia juridică, de  disciplină  şi imunităţi

Nr. 31/116/2009

	 Comisia pentru drepturile omului,      culte şi problemele minorităţilor

 Nr.25/399/2009


                                                                                                                         Pl-x 51/2007
RAPORT    SUPLIMENTAR COMUN
asupra propunerii legislative  privind statutul majorităţii cetăţenilor de naţionalitate română

                              În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale au fost sesizate, spre dezbatere în fond, cu propunerea legislativă privind statutul majorităţii cetăţenilor de naţionalitate română, trimisă cu adresa nr. Pl-x 51 din 14 februarie 2007 şi  înregistrată cu nr.31/116, respectiv nr.25/84 din  15 februarie 2007.  
                Propunerea legislativă a fost iniţiată de un grup de deputaţi şi senatori membrii ai Grupului parlamentar PRM.

                Potrivit prevederilor  art. 75 din Constituţia României şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.

               Senatul, în calitate de primă Cameră sesizată, a respins această  propunere legislativă  în şedinţa din data de 8 februarie 2007.
Consiliul Legislativ, prin avizul nr.1341 din 07.10.2006, a avizat negativ propunerea legislativă.

Guvernul, prin punctul de vedere trimis cu adresa nr.3009 din 06.10.2006, nu susţine adoptarea iniţiativei legislative.
Comisia pentru egalitatea de şanse pentru femei şi bărbaţi a avizat negativ propunerea legislativă, prin avizul nr.37/69/07.03.2007.

                Propunerea legislativă supusă dezbaterii are ca obiect de reglementare statutul cetăţenilor de naţionalitate română, în sensul ca aceştia să beneficieze de aceleaşi drepturi cu cetăţenii români aparţinând minorităţilor etnice.
                 În conformitate cu prevederile art. 61 din Regulamentul Camerei Deputaţilor, republicat, membrii celor două comisii au examinat propunerea legislativă, în şedinţele din 14 martie şi din 28 martie 2007. La dezbateri  au participat, din partea iniţiatorilor, domnii deputaţi Costache Mircea şi Adrian Moisoiu.

                 În urma dezbaterilor, a examinării propunerii legislative şi a punctului de vedere al Guvernului, s-a apreciat că drepturile acordate cetăţenilor aparţinând minorităţilor naţionale în condiţiile art. 6 din Constituţie,  nu reprezintă drepturi suplimentare faţă de cetăţenii români de naţionalitate română, astfel încât să se considere că au fost încălcate prevederile art.16 din Constituţie, aşa cum precizează iniţiatorii în Expunerea de motive.
                 Faţă de considerentele menţionate mai sus, membrii celor două Comisii au hotărât, cu majoritate de voturi (4 voturi împotrivă şi 4 abţineri), să  propună plenului Camerei Deputaţilor respingerea propunerii legislative privind statutul majorităţii cetăţenilor de naţionalitate română, întrucât Constituţia României consacră unitatea şi egalitatea între cetăţeni, iar cetăţenii români, indiferent de naţionalitatea lor, se bucură de toate drepturile şi libertăţile constituţionale.

                În şedinţa de plen din 11 aprilie 2007, Camera Deputaţilor, în baza art.70 din Regulamentul Camerei Deputaţilor, republicat, a hotărât retrimiterea propunerii legislative  la Comisiile sesizate în fond, în vederea  reexaminării şi depunerii unui  nou raport.

      Comisia juridică, de disciplină şi imunităţi  şi Comisia pentru drepturile omului, culte şi problemele minorităţilor naţionale au  reexaminat  propunerea legislativă în şedinţa din 22 mai 2007. La dezbateri au participat, din partea iniţiatorilor, domnii deputaţi Ioan Aurel Rus şi Mircea Costache.

În urma reexaminării,  membrii celor două comisii au hotărât, cu majoritate de voturi  (1 vot împotrivă şi o abţinere),  menţinerea Raportului comun iniţial de respingere a propunerii legislative privind statutul majorităţii cetăţenilor de naţionalitate română. 
În şedinţa Camerei Deputaţilor din 29 mai 2007, la propunerea domnului deputat Adrian Moisoiu, în temeiul art.70 din Regulamentul Camerei Deputaţilor, republicat, plenul Camerei a hotărât retrimiterea propunerii legislative privind statutul majorităţii cetăţenilor de naţionalitate română la Comisiile sesizate în fond, în vederea reexaminării şi depunerii unui nou raport.
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat iniţiativa legislativă susmenţionată, în şedinţa din 27 ianuarie 2009. Membrii Comisiei pentru drepturile omului, culte şi problemele minorităţilor naţionale au examinat iniţiativa legislativă susmenţionată, în şedinţa din 3 februarie 2009.  
Din partea Ministerul Justiţiei şi Libertăţilor Cetăţeneşti a participat, în calitate de invitat, doamna Rodica Constantinovici – secretar de stat.            
               La dezbateri au fost prezenţi 18 deputaţi, din totalul de 25 membri ai Comisiei juridice, de disciplină şi imunităţi şi  10 deputaţi din totalul de 12 membri ai Comisiei pentru drepturile omului, culte şi problemele minorităţilor naţionale. 

              În urma dezbaterilor, membrii celor două Comisii au hotărât, cu majoritate de voturi  (o abţinere), să menţină Raportul iniţial de respingere a propunerii legislative privind statutul majorităţii cetăţenilor de naţionalitate română, potrivit motivelor invocate mai sus.
În raport cu obiectul şi conţinutul reglementării, propunerea legislativă face parte din categoria legilor organice.

PREŞEDINTE ,                                   PREŞEDINTE,
Daniel BUDA                                      Nicolae PĂUN
SECRETAR,                                          SECRETAR,

   Gabriel ANDRONACHE                     Sergiu ANDON
      Consilieri,

      Cecilia Păduroiu
      Onesia Babeş

